Bărbatul a suferit un groaznic accident în curtea casei, o prăşitoare grea şi ascuţită căzându-i peste mâna dreaptă şi intrând în antrebraţ până la os. Ambulanţa l-a transportat la spital cu tot cu prăşitoarea înfiptă-n braţ. Chirurgi ortopezi bârlădeni l-au băgat direct în operatie si i-au salvat bărbatului mâna si viata. Mitrită Croitoru, un bărbat de 43 de ani din Gara Banca, tată a trei copii, a trecut razant pe lângă moarte, informează vrn.ro. Omul a vrut să meargă să dea cu prăşitoarea mecanică, pe tarlaua personală şi a luat o cărută de la fratele lui, unde a vrut să urce utilajul. Dar calul s-a speriat şi a făcut o manevră gresită iar utilajul a căzut peste bărbat, cuţitul prăşitoarei înfingându-i-se în mâna dreaptă. Practic, omul a rămas “legat” de căruţă, calul făcând două ture de curte şi târând şi bărbatul prins de căruţă.

Ambulanţa chemată imediat de sotia bărbatului, care este însărcinată cu al patrulea copil, a sosit la faţa locului, iar medicul a luat decizia să taie partea de cuţit care se înfipsese în mâna lui Mitrită Croitoru, ajutat de doi vecini ai victimei. Nu aveau cum să scoată cutitul prăsitoarei, iar decizia de a aduce pacientul cu tot cu bucata de prăşitoare înfiptă-n antebraţ a fost salvatoare. La Spitalul din Bârlad medicii ortopezi specialisti Oleg Tacu (chirurg plastic si reparator) si Vasile Ciobotari (chirurg ortoped), împreună cu anestezistul Vecislav Galit, toţi trei din Republica Moldova, specialişti foarte tineri, au muncit să scoată fierul înfipt în antebratul omului, mai mult de două ore. “Operaţia a fost foarte grea. Nu este uşor să scoţi un obiect metalic greu, de peste trei kilograme, fără să lezezi celelalte structuri anatomice, iar profunzimea plăgii era până la os, inclusiv făcând un canal pe os cu lipsă de substanţă”, a spus medicul Oleg Tacu, pentru vrn.ro. Pacientul Mitriţă Croitoru era ieri în stare bună la spital si s-a bucurat enorm că a scăpat cu bine. “Am avut noroc că nu mi-a intrat fierul prăsitoarei în burtă, că nu mai scăpam. Multumesc medicilor si lui Dumnezeu că m-au salvat!”, a spus Mitriţă Croitoru, după ce şi-a revenit din şoc.